बाजार के कारोबार का समय दोपहर 3:30 से बढ़ाकर शाम 5:00 बजे तक किया जा सकता है
Share Market Trading Time May Increase to 5:00 PM भारतीय शेयर बाजार में कारोबार का समय बढ़ाने की बात चल रही है। न्यूज एजेंसी रॉयटर्स ने मंगलवार (21 फरवरी) को एक बिजनेस चैनल के हवाले
भारतीय शेयर बाजार में कारोबार का समय बढ़ाने की बात चल रही है। न्यूज एजेंसी रॉयटर्स ने मंगलवार (21 फरवरी) को एक बिजनेस चैनल के हवाले से कहा है कि इंडियन शेयर मार्केट का ट्रेडिंग टाइम दोपहर 3:30 बजे से बढ़ाकर शाम 5:00 बजे तक किया जा सकता है।
ट्रेडिंग टाइम बढ़ाने के संबंध में मार्केट पार्टिसिपेंट्स से प्रारंभिक चर्चा जारी
मार्केट रेगुलेटर सेबी (सिक्योरिटी एंड एक्सचेंज बोर्ड ऑफ इंडिया) ने 2018 में मार्केट का ट्रेडिंग टाइम बढ़ाने के लिए एक फ्रेमवर्क जारी भी किया था। रॉयटर्स ने रिपोर्ट में कहा है कि ट्रेडिंग टाइम बढ़ाने के संबंध में मार्केट पार्टिसिपेंट्स के साथ प्रारंभिक चर्चा चल रही है। वर्तमान में घरेलू सूचकांक (डोमेस्टिक इंडेक्स) सुबह 9:15 बजे से दोपहर 3:30 बजे के बीच कारोबार के लिए खुलता है।
शेयर बाजार पर कैश और फ्यूचर एंड ऑप्शन सेगमेंट में सुबह 9:15 से दोपहर 3:30 बजे तक कारोबार होता है। वहीं स्टॉक एक्सचेंज के इक्विटी और डेरिवेटिव सेगमेंट मौजूदा वक्त में सुबह 9:15 बजे से दोपहर 3:30 बजे के बीच कारोबार के लिए खुले होते हैं। सेबी की ओर से एक रूपरेखा पहले तैयार की गई थी, जो F&O ट्रेडिंग की रात 11:55 बजे तक और शेयर की ट्रेडिंग को शाम 5 बजे तक खुला रखने की अनुमति देता है।
पिछले महीने सेबी ने स्टॉक एक्सचेंजों के लिए जारी की थी SOP
देश का सबसे बड़ा स्टॉक एक्सचेंज नेशनल स्टॉक एक्सचेंज (NSE) इक्विटी सेगमेंट में कारोबारी घंटे बढ़ाना चाहता है। यह पहली बार नहीं है, जब ट्रेडिंग का समय बढ़ाने की चर्चा चल रही है। पिछले महीने सेबी एक स्टैंडर्ड ऑपरेटिंग प्रोसीजर (SOP) लेकर आया था। जिसमें स्टॉक एक्सचेंजों को कहा गया था कि ट्रेडिंग में किसी प्रकार की रुकावट आने पर सभी स्टेकहोल्डर्स को 15 मिनटों के अंदर सूचित किया जाना चाहिए। इसके अलावा सेबी ने कुछ परिस्थितियों में ट्रेडिंग के समय को डेढ़ घंटे तक बढ़ाए जाने के बारे में भी निर्देश दिए थे।
सेबी ने कहा था, 'यदि किसी टेक्निकल कारण से या अन्य किसी भी वजह से स्टॉक एक्सचेंजों पर निरंतर ट्रेडिंग बाधित होती है, तो यह जरूरी है कि न केवल अन्य MIIs सहित सभी मार्केट पार्टिसिपेंट्स को आउटेज के बारे में तुरंत सूचित किया जाए। वहीं आवश्यक हो तो ट्रेडिंग के समय को भी बढ़ा दिया जाए, ताकि इंट्राडे पोजीशन को सुचारू रूप से बंद करने का अवसर प्रदान किया जा सके।'
जेरोधा के CEO नितिन कामथ ट्रेडिंग टाइम को बढ़ाने के पक्ष में नहीं
हालांकि, हर कोई ट्रेडिंग के समय को बढ़ाने के पक्ष में नहीं है। जेरोधा के CEO नितिन कामथ ने इस बारे में ट्विटर कर रिएक्शन दिया है। नितिन कामथ का मानना है कि इस फैसले से ट्रेडर्स के ऊपर प्रतिकूल असर हो सकता है। उन्होंने कहा कि इस फैसले से कम भागीदारी और लंबे समय में लिक्विडिटी की समस्या सामने आ सकती है। इसके साथ ही ट्रेडिंग से इतर ट्रेडर्स के जीवन पर भी इसका खराब असर पड़ सकता है।
